《偈十六首 其十一》
宋代·释士圭

尘融法界，念尽毗卢。千眼顿开，纤尘不立。游戏宝明空海，超越菩提觉场。

善财入楼阁之门，重重无尽。居士供蒲塞之馔，种种庄严。

以上妙饮食供养为法门，以广大愿心总持为佛事。

一一摄入，一一交参。一一圆融，一一周遍。理事平等，真俗混融。

凡圣同源，因果不二。直得文殊骑狮子，入普贤鼻孔里藏身。

普贤骑象王，入文殊眼睛里瞌睡。释迦弥勒，掩耳偷铃。

势至观音，抱赃叫屈。

作者简介：释士圭（一○八三～一一四六），号竹庵，俗姓史，成都（今属四川）人。十三岁求为僧，初依成都大慈寺宗雅，后南游谒诸尊宿，师龙门佛眼清远。徽宗政和末，出世和州天宁寺。高宗绍兴间奉诏开山雁荡能仁。十五年（一一四五），住温州龙翔寺。十六年卒，年六十四。为南岳下十五世，龙门佛眼清远禅师法嗣。《嘉泰普灯录》卷一六、《五灯会元》卷二○有传。　释士圭诗，据《续古尊宿语要》、《嘉泰普灯录》等书所录，编为一卷。